Тифлиски банков обир
Тифлиският банков обир, наричан също "Тифлиска експроприация", е въоръжен грабеж, извършен на 26 юни (13 юни стар стил) 1907 година в Тифлис (днес Тбилиси), по това време част от Руската империя. При него група болшевики заграбват доставка на пари в брой, за да финансират с тях своята дейност. Те нападат с бомби и огнестрелно оръжие колата, с която се превозват пари от пощенски клон към тифлиското подразделение на Държавната банка на Руската империя, и придружаващата я охрана, докато преминават през площад „Ереван“ (днес Площад на свободата). Според официалните документи, при нападението са убити 40 души, а 50 други са ранени. Нападателите открадват 341 хиляди рубли (около 4,5 милиона лева от 2008 г.).